**SVEUČILIŠTE U ZAGREBU**

**ŠUMARSKI FAKULTET**

**Zagreb, Svetošimunska cesta 25**

**PRAVILNIK O R A D U**

**FONDA ZA MEĐUNARODNU I MEĐUINSTITUCIJSKU SURADNJU**

**I**

**FONDA ZA ZNANSTVENOISTRAŽIVAČKI I STRUČNI RAD TE IZDAVAŠTVO**

**Pročišćeni tekst koji uključuje izmjene i dopune od 28.5.2020.**

**Zagreb, 28.5. 2020. godine**

Temeljem članka 43. Statuta Šumarskog fakulteta Sveučilišta u Zagrebu, Fakultetsko vijeće Šumarskog fakulteta Sveučilišta u Zagrebu na svojoj 8. redovitoj sjednici, održanoj 28.5.2020. godine, donijelo je

**PRAVILNIK O RADU**

**FONDA ZA MEĐUNARODNU I MEĐUINSTITUCIJSKU SURADNJU**

**I**

 **FONDA ZA ZNANSTVENOISTRAŽIVAČKI I STRUČNI RAD TE IZDAVAŠTVO**

**I. OPĆE ODREDBE**

**Članak 1.**

Pravilnik o radu Fonda za međunarodnu i međuinstitucijsku suradnju te Fonda za znanstvenoistraživački i stručni rad te izdavaštvo (u daljnjem tekstu: Pravilnik) propisuje funkcioniranje navedenih fondova te način i kriterije sufinanciranja međunarodne suradnje, međuinstitucijske suradnje, znanstvenoistraživačkoga rada, stručnoga rada te izdavačke aktivnosti djelatnika (nastavno i nenastavno osoblje) i studenata Sveučilišta u Zagrebu Šumarskog fakulteta (u daljnjem tekstu: Fakultet).

**Članak 2.**

Ciljevi Pravilnika jesu:

1. unaprjeđenje kvalitete i kvantitete svih oblika međunarodne suradnje Fakulteta i vodećih inozemnih institucija (sveučilišta, fakulteta, instituta, udruženja, mreža i dr.) u području šumarstva; urbanog šumarstva, zaštite prirode i okoliša; drvne tehnologije; oblikovanja proizvoda od drva i u drugim područjima od interesa za Fakultet, koji će pridonijeti prepoznatljivosti i pozicioniranju Fakulteta u tuzemnom i inozemnom okruženju
2. unaprjeđenje kvalitete i kvantitete svih oblika međuinstitucijske suradnje Fakulteta i hrvatskih institucija u području šumarstva; urbanog šumarstva, zaštite prirode i okoliša; drvne tehnologije; oblikovanja proizvoda od drva i u drugim područjima od interesa za Fakultet, koji će pridonijeti prepoznatljivosti i pozicioniranju Fakulteta u tuzemnom i inozemnom okruženju
3. olakšavanje pripreme i prijave te povećanje broja i kvalitete znanstvenih i stručnih, domaćih i međunarodnih projekata, u kojima je Fakultet jedini sudionik, odnosno vodeća partnerska ili suradnička (u nekom od pravno mogućih oblika) institucija
4. poticanje i potpomaganje organizacije/suorganizacije i provedbe svih oblika znanstvenih i stručnih, domaćih i međunarodnih skupova kojih je Fakultet organizator/suorganizator, odnosno poticanje i potpomaganje aktivnog sudjelovanja djelatnika i studenata Fakulteta na znanstvenim i stručnim, domaćim i međunarodnim skupovima
5. povećanje broja i kvalitete objavljenih sveučilišnih udžbenika, znanstvenih i stručnih knjiga, priručnika, zbirka zadataka i ostalih tiskovina kojih su djelatnici i studenti Fakulteta autori/koautori, kao i znanstvenih radova djelatnika i studenata Fakulteta u najkvalitetnijim znanstvenim časopisima
6. unaprjeđenje kvalitete (faktora odjeka, vidljivosti i dr.) znanstvenih, znanstveno-stručnih i stručnih časopisi kojih je Fakultet izdavač/suizdavač.

**II. FOND ZA MEĐUNARODNU I MEĐUINSTITUCIJSKU SURADNJU**

**Članak 3.**

Iz sredstava Fonda za međunarodnu i međuinstitucijsku suradnju (u daljnjem tekstu: Fond 1) će se sufinancirati troškovi za sljedeće aktivnosti:

1. održavanje i razvijanje suradnje djelatnika i studenata Fakulteta s postojećim partnerskim ustanovama u inozemstvu
2. održavanje i razvijanje suradnje djelatnika i studenata Fakulteta s postojećim partnerskim ustanovama u Republici Hrvatskoj
3. uspostavljanje i razvijanje suradnje djelatnika i studenata Fakulteta s novim ustanovama u inozemstvu
4. uspostavljanje i razvijanje suradnje djelatnika i studenata Fakulteta s novim ustanovama u Republici Hrvatskoj
5. odlazna mobilnost djelatnika i studenata Fakulteta u ustanove u inozemstvu
6. odlazna mobilnost djelatnika i studenata Fakulteta u ustanove u Republici Hrvatskoj
7. dolazna mobilnost nastavnika, suradnika, nenastavnog osoblja i studenata iz ustanova u inozemstvu na Fakultet
8. dolazna mobilnost nastavnika, suradnika, nenastavnog osoblja i studenata iz ustanova u Republici Hrvatskoj na Fakultet
9. sudjelovanje djelatnika i studenata Fakulteta u različitim međunarodnim i međuinstitucijskim projektima koji se ne ubrajaju u kategoriju znanstvenoistraživačkih projekata, stručnih projekata niti u izdavačku djelatnost
10. ostali oblici međunarodne i međuinstitucijske suradnje, udruživanja i povezivanja, koji će pridonijeti međunarodnoj i domaćoj prepoznatljivosti Fakulteta te njegovu pozicioniranju u inozemnom i tuzemnom okruženju.

**Članak 4.**

Djelatnici i studenti Fakulteta, za aktivnosti međunarodne i međuinstitucijske suradnje iz članka 3. ovoga Pravilnika, mogu ostvariti pravo na sufinanciranje dijela stvarno nastalih prihvatljivih troškova sukladno proceduri opisanoj u članku 6. ovoga Pravilnika, kriterijima navedenima u članku 7. ovoga Pravilnika te financijskim sredstvima kojima Fond 1 raspolaže.

Sufinanciranje troškova iz Fonda 1 iznosi **do 75 % sveukupnih troškova, odnosno do 10.000,00 kn** za pojedinu aktivnost međunarodne i međuinstitucijske suradnje iz članka 3.

**Članak 5.**

Molbe za sufinanciranje dijela troškova aktivnosti međunarodne i međuinstitucijske suradnje razmatra Povjerenstvo za rješavanje molbi Fonda za međunarodnu i međuinstitucijsku suradnju (u daljnjem tekstu: Povjerenstvo 1)

Povjerenstvo 1 čine: 1. prodekan za međunarodnu suradnju – predsjednik, 2. prodekan za znanstvenoistraživački rad, član i 3. prodekan za nastavu Drvnotehnološkog odsjeka, član.

Povjerenstvo 1 sastanke održava prema potrebi.

**Članak 6.**

Procedura razmatranja molbi za sufinanciranje dijela troškova aktivnosti međunarodne i međuinstitucijske suradnje se definira sljedećim koracima:

* podnositelj molbe za sufinanciranje dijela troškova aktivnosti međunarodne i međuinstitucijske suradnje podnosi molbu u digitalnom i pisanom obliku, na za to predviđenom tipskom obrascu 1 (prilog 1 Pravilnika)
* molba se predaje predsjedniku Povjerenstva 1, prodekanu za međunarodnu suradnju Fakulteta, putem Dekanova ureda, u pravilu najkasnije 40 dana prije početka provedbe aktivnosti
* Povjerenstvo 1 može tijekom postupka rješavanja molbe od podnositelja molbe zatražiti dodatna pojašnjenja u pisanom obliku
* Povjerenstvo 1 predane će molbe, na sastanku, riješiti u roku do 10 dana od dana zaprimanja molbe (ili njezine dopune ako je za time bilo potrebe), te o pozitivnom ili negativnom rješenju molbe, uz kratko obrazloženje, pisano obavijestiti podnositelja molbe o svojoj odluci
* nakon realizirane sufinancirane aktivnosti, uz obračun putnog naloga treba napisati detaljno stručno izvješće u roku od 5 dana koje se u digitalnom i tiskanom obliku dostavlja predsjedniku Povjerenstva 1, na za to predviđenom tipskom obrascu 2 (prilog 2 Pravilnika)
* Povjerenstvo 1, ovisno o značaju i obimu realizirane sufinancirane aktivnosti, može donijeti odluku o objavi stručnog izvješća na web stranici Fakulteta, potrebi prezentacije iste na vijeću (vijećima) odsjeka, na Fakultetskom vijeću ili u drugom dogovorenom terminu.

**Članak 7.**

Kriteriji sufinanciranja aktivnosti međunarodne i međuinstitucijske suradnje jesu:

* Povjerenstvo 1 će pri sufinanciranju voditi računa o ravnomjernom sufinanciranju svih aktivnosti predviđenih u članku 3. ovoga Pravilnika
* Povjerenstvo 1 će pri sufinanciranju voditi brigu o ravnomjernoj raspodjeli raspoloživih financijskih sredstava tijekom čitave kalendarske godine
* Povjerenstvo 1 će pri sufinanciranju skrbiti o ravnomjernoj raspodjeli raspoloživih financijskih sredstava svim zainteresiranim skupinama djelatnika (nastavno i nenastavno osoblje) i studentima (preddiplomski, diplomski i doktorski studij)
* prednost pri sufinanciranju imati će mlađi kandidati, do 35 godina starosti odnosnomlađi istraživači (eng. Young Researchers) tj. osobe koje su stekle doktorat u vremenu ne duljem od 7 godina od dana prijave za sufinanciranje određene aktivnosti
* prednost pri sufinanciranju imati će kandidati koji u tekućoj i prethodnoj kalendarskoj godini nisu ostvarili pravo na sufinanciranje iz Fonda 1 za pojedinu grupu aktivnosti (odlazna mobilnost u institucije u inozemstvu ili u Republici Hrvatskoj, dolazna mobilnost iz institucija u inozemstvu ili iz Republike Hrvatske, ostali oblici međunarodne i međuinstitucijske suradnje)
* prednost pri sufinanciranju imaju kandidati koji su veći dio sredstava osigurali iz drugih izvora
* prednost pri sufinanciranju imaju kandidati koji već imaju uspostavljenu suradnju s međunarodnim i domaćim institucijama.

**III. FOND ZA ZNANSTVENOISTRAŽIVAČKI I STRUČNI RAD TE IZDAVAŠTVO**

**Članak 8.**

Iz sredstava Fonda za znanstvenoistraživački i stručni rad te izdavaštvo (u daljnjem tekstu: Fond 2) će se sufinancirati troškovi za sljedeće aktivnosti:

1. znanstveni i stručni domaći projekti (u fazi njihove pripreme i prijave)
2. znanstveni i stručni međunarodni projekti (u fazi njihove pripreme i prijave)
3. znanstveni i stručni domaći skupovi (savjetovanja, radionice, okrugli stolovi i sl.) u organizaciji/suorganizaciji Fakulteta
4. znanstveni i stručni međunarodni skupovi (savjetovanja, radionice, okrugli stolovi i sl.) u organizaciji/suorganizaciji Fakulteta
5. aktivno sudjelovanje djelatnika i studenata Fakulteta na znanstvenim i stručnim domaćim skupovima (savjetovanja, radionice, okrugli stolovi i sl.)
6. aktivno sudjelovanje djelatnika i studenata Fakulteta na znanstvenim i stručnim međunarodnim skupovima (savjetovanja, radionice, okrugli stolovi i sl.)
7. priprema za tisak i tisak sveučilišnih udžbenika, znanstvenih i stručnih knjiga, priručnika, zbirki zadataka i ostalih tiskovina djelatnika i studenata Fakulteta
8. objava znanstvenih radova djelatnika i studenata Fakulteta u najkvalitetnijim znanstvenim časopisima (kroz sufinanciranje troškova objave i dodjelu poticajnih financijskih sredstava)
9. priprema za tisak i tisak znanstvenih, znanstveno-stručnih i stručnih časopisa kojih je Fakultet izdavač/suizdavač
10. ostali oblici znanstvenoistraživačkog i stručnog rada te izdavaštva koji će pridonijeti međunarodnoj i domaćoj prepoznatljivosti Fakulteta te njegovu pozicioniranju u inozemnom i tuzemnom okruženju.

**Članak 9.**

Djelatnici i studenti Fakulteta, za aktivnosti znanstvenoistraživačkog i stručnog rada te izdavaštva iz članka 8. ovoga Pravilnika, mogu ostvariti pravo na sufinanciranje dijela prihvatljivih troškova sukladno proceduri opisanoj u članku 11. ovoga Pravilnika, kriterijima i prihvatljivim troškovima pojedinih aktivnosti navedenima u članku 12., članku 13., članku 14., članku 15., članku 16., članku 17. i članku 18. ovoga Pravilnika te financijskim sredstvima kojima Fond 2 raspolaže.

**Članak 10.**

Molbe za sufinanciranje dijela troškova aktivnosti znanstvenoistraživačkog i stručnog rada te izdavaštva razmatra Povjerenstvo za rješavanje molbi Fonda za znanstvenoistraživački i stručni rad te izdavaštvo (u daljnjem tekstu: Povjerenstvo 2)

Povjerenstvo 2 čine: 1. prodekan za znanstvenoistraživački rad – predsjednik, 2. prodekan za međunarodnu suradnju, član i 3. prodekan za nastavu Šumarskog odsjeka, član.

Povjerenstvo 2 sastanke održava prema potrebi.

Povjerenstvo 2 će pri sufinanciranju voditi računa o: 1. ravnomjernom sufinanciranju svih aktivnosti predviđenih u članku 8. ovoga Pravilnika, 2. ravnomjernoj raspodjeli raspoloživih financijskih sredstava tijekom čitave kalendarske godine i 3. ravnomjernoj raspodjeli raspoloživih financijskih sredstava svim zainteresiranim skupinama djelatnika (nastavno i nenastavno osoblje) i studentima (preddiplomski, diplomski i doktorski studij).

**Članak 11.**

Procedura razmatranja molbi za sufinanciranje dijela troškova aktivnosti znanstvenoistraživačkog i stručnog rada te izdavaštva se definira sljedećim koracima:

* podnositelj molbe za sufinanciranje dijela troškova aktivnosti znanstvenoistraživačkog i stručnog rada te izdavaštva podnosi molbu u digitalnom i tiskanom obliku, na za to predviđenom tipskom obrascu 3 (prilog 3 - A, B, C, D, E, F i G Pravilnika)
* molba se predaje predsjedniku Povjerenstva 2, prodekanu za znanstvenoistraživački rad Fakulteta, putem Dekanova ureda, u pravilu najkasnije 40 dana prije početka provedbe aktivnosti
* Povjerenstvo 2 može tijekom postupka rješavanja molbe od podnositelja molbe zatražiti dodatna pojašnjenja u pisanom obliku
* Povjerenstvo 2 predane će molbe, na sastanku, riješiti u roku do 10 dana od dana zaprimanja molbe (ili njezine dopune ako je za time bilo potrebe), te o pozitivnom ili negativnom rješenju molbe, uz kratko obrazloženje, pisano obavijestiti podnositelja molbe o svojoj odluci
* nakon realizirane sufinancirane aktivnosti, u roku do 15 dana od dana realizacije, treba napisati detaljno stručno izvješće koje se u digitalnom i tiskanom obliku dostavlja predsjedniku Povjerenstva 2, na za to predviđenom tipskom obrascu 4 (prilog 4 Pravilnika)
* Povjerenstvo 2, ovisno o značaju i obimu realizirane sufinancirane aktivnosti, može donijeti odluku o objavi stručnog izvješća na web stranici Fakulteta, potrebi prezentacije iste na vijeću (vijećima) odsjeka ili na Fakultetskom vijeću.

**Članak 12.**

Iz sredstava Fonda 2 će se sufinancirati aktivnosti pripreme i prijave znanstvenih i stručnih, domaćih i međunarodnih projekata za koje Povjerenstvo 2 utvrdi da su od posebnog interesa za Fakultet te donese odluku o prihvaćanju njihova sufinanciranja.

U okviru aktivnosti navedenih u 1. stavku ovoga članka najveći iznos sufinanciranih troškova iz Fonda 2 iznosi do **15.000,00 kn**, a kriteriji sufinanciranja i prihvatljivi troškovi jesu:

* prednost pri sufinanciranju imat će projekti čiji je nositelj Fakultet, odnosno voditelj projekta je djelatnik ili student Fakulteta
* prednost pri sufinanciranju imat će projekti koji se pripremaju za prijavu na razini pojedine ustrojbene jedinice Fakulteta, odsjeka Fakulteta ili Fakulteta u cjelini
* prednost pri sufinanciranju imat će projekti kod kojih je predviđena objava rezultata istraživanja u formi znanstvenih radova u znanstvenim časopisima indeksiranim unutar prvog kvartila (Q1 prema bibliografskoj bazi *Web of Science*)
* prednost pri sufinanciranju će imat projektne prijave na natječaje Obzor 2020, Obzor Europa, Marie Skłodowska-Curie Actions, ESIF, ESF, EFRR, i slični.
* prednost pri sufinanciranju imat će projekti mlađih voditelja, do 35 godina starosti odnosnomlađi istraživači (eng. Young Researchers) tj. osobe koje su stekle doktorat u vremenu ne duljem od 7 godina od dana prijave za sufinanciranje određene aktivnosti
* prednost pri sufinanciranju imat će prijavitelji koji u tekućoj i prethodnoj kalendarskoj godini nisu ostvarili pravo na sufinanciranje iz Fonda 2 za predmetnu aktivnost
* prednost pri sufinanciranju imat će prijavitelji koji su veći dio sredstava za pripremu i prijavu projekta osigurali iz drugih izvora
* prihvatljivi troškovi su troškovi pripreme dokumentacije projekta za potrebe prijave na natječaj
* neće se sufinancirati projekti s manje od ukupno 5 članova projektnog tima
* neće se sufinancirati izrada projektne prijave na natječaje HRZZ
* neće se sufinancirati usluge konzultantskih tvrtki u fazi pripreme i prijave projekta ukoliko postoje potpisani sporazumi i pisma namjere s konzultantskim tvrtkama ili ako je navedene troškove moguće financirati iz drugih izvora.

**Članak 13.**

Iz sredstava Fonda 2 će se sufinancirati aktivnosti pripreme i provedbe znanstvenih i stručnih, domaćih i međunarodnih skupova (savjetovanja, radionice, okrugli stolovi i sl.) u organizaciji/suorganizaciji Fakulteta za koje Povjerenstvo 2 utvrdi da su od posebnog interesa za Fakultet te donese odluku o prihvaćanju njihova sufinanciranja.

U okviru aktivnosti navedenih u 1. stavku ovoga članka najveći iznos sufinanciranih troškova iz Fonda 2 iznosi **do 10.000,00 kn**, a kriteriji sufinanciranja i prihvatljivi troškovi jesu:

* prednost pri sufinanciranju imat će međunarodni skupovi kod kojih su, uz Šumarski fakultet, kao suorganizatori istaknute najmanje tri međunarodno priznate institucije (sveučilišta, fakulteti, instituti, organizacije, udruženja, mreže i sl.)
* prednost pri sufinanciranju imat će međunarodni skupovi s više od 80 sudionika od čega je njih najmanje 30 % iz inozemstva
* prednost pri sufinanciranju imat će skupovi koji u tekućoj i prethodnoj kalendarskoj godini nisu ostvarili pravo na sufinanciranje iz Fonda 2 za predmetnu aktivnost
* sufinancirat će se troškovi pripreme za objavu i objava zbornika radova ili zbornika sažetaka radova u tiskanom ili u digitalnom obliku, a u zborniku mora biti vidljivo istaknuta organizacija ili suorganizacija skupa od strane Fakulteta, pri čemu treba koristiti prepoznatljivi vizualni identitet (logo) i puni naziv Fakulteta
* sufinancirat će se troškovi pripreme za tisak i tisak promotivnih materijala za potrebe promidžbe skupa (pozivnice, posteri *, roll up* *banneri*, *press wall-ovi*, akreditacije i sl.)
* neće se sufinancirati troškovi predavanja, prijevoza niti smještaja za pozvane inozemne i domaće predavače na skupovima
* neće se sufinancirati troškovi recenzija i autorski honorari
* za svaki pojedini prihvatljivi trošak za koji se traži sufinanciranje, potrebno je pri predaji molbe za sufinanciranje aktivnosti priložiti 3 ponude.

**Članak 14.**

Iz sredstava Fonda 2 će se sufinancirati aktivno sudjelovanje djelatnika i studenata Fakulteta na znanstvenim i stručnim domaćim i međunarodnim skupovima (savjetovanja, radionice, okrugli stolovi i sl.) na temelju molbi za koje Povjerenstvo 2 utvrdi da su od posebnog interesa za Fakultet te donese odluku o prihvaćanju njihova sufinanciranja.

U okviru aktivnosti navedenih u 1. stavku ovoga članka najveći iznos sufinanciranih troškova iz Fonda 2 iznosi **do 5.000,00 kn**, a kriteriji sufinanciranja i prihvatljivi troškovi jesu:

* prednost pri sufinanciranju imat će kandidati koji sudjeluju na međunarodnim skupovima u europskim i izvaneuropskim zemljama suorganizatori kojih su međunarodno priznate institucije (sveučilišta, fakulteti, instituti, organizacije, udruženja, mreže i sl.)
* prednost pri sufinanciranju imat će kandidati koji su ključni/uvodni i pozvani predavači na skupovima (*Keynote speaker, Invited speaker*) što dokazuju pozivnim pismom organizatora skupa
* prednost pri sufinanciranju imat će mlađi kandidati, do 35 godina starosti odnosnomlađi istraživači (eng. *Young Researchers*) tj. osobe koje su stekle doktorat u vremenu ne duljem od 7 godina od dana prijave za sufinanciranje određene aktivnosti
* prednost pri sufinanciranju imat će kandidati koji u tekućoj i prethodnoj kalendarskoj godini nisu ostvarili pravo na sufinanciranje iz Fonda 2 za predmetnu aktivnost
* prednost pri sufinanciranju imat će kandidati koji su veći dio sredstava osigurali iz drugih izvora
* sufinancirat će se troškovi kotizacije, putovanja i smještaja kandidata koji će održati usmenu prezentaciju
* neće se sufinancirati troškovi kandidata koji će održati postersku prezentaciju
* nije dozvoljeno dvostruko financiranje, sufinancirati će se samo stvarno nastali prihvatljivi troškovi; neće se sufinancirati troškovi koje pokriva organizator skupa, odnosno troškovi koji su pokriveni iz drugih izvora.

**Članak 15.**

Iz sredstava Fonda 2 će se sufinancirati priprema za tisak i tisak sveučilišnih udžbenika, znanstvenih i stručnih knjiga, priručnika, zbirki zadataka i ostalih tiskovina djelatnika i studenata Fakulteta na temelju molbi za koje Povjerenstvo 2 utvrdi da su od posebnog interesa za Fakultet te donese odluku o prihvaćanju njihova sufinanciranja.

U okviru aktivnosti navedenih u 1. stavku ovoga članka najveći iznos sufinanciranih troškova iz Fonda 2 iznosi **do 15.000,00 kn**, a kriteriji sufinanciranja i prihvatljivi troškovi jesu:

* prednost pri sufinanciranju imat će kandidati koji za tisak pripremaju i tiskaju sveučilišni udžbenik
* prednost pri sufinanciranju imat će kandidati koji u tekućoj i prethodnoj kalendarskoj godini nisu ostvarili pravo na sufinanciranje iz Fonda 2 za predmetnu aktivnost
* prednost pri sufinanciranju imat će kandidati koji su veći dio sredstava osigurali iz drugih izvora
* sufinancirat će se tiskovine kojih je izdavač/suizdavač Fakultet
* sufinancirat će se tiskovine kojih je glavni autor djelatnik ili student Fakulteta
* sufinancirat će se troškovi lekture rukopisa, recenzije rukopisa i tiska
* neće se sufinancirati autorski honorari autorima tiskovina i naknade recenzentima s Fakulteta
* neće se sufinancirati troškovi prevođenja
* za svaki pojedini prihvatljivi trošak za koji se traži sufinanciranje, potrebno je pri predaji molbe za sufinanciranje aktivnosti priložiti 3 ponude, odnosno dokaz o provedenom postupku javne nabave
* autor/autori tiskovina prihvaćenih za sufinanciranje potpisuju ugovor s Fakultetom u kojemu se utvrđuju prava izdavača i autora.

**Članak 16.**

Iz sredstava Fonda 2 će se sufinancirati objava znanstvenih radova djelatnika i studenata Fakulteta u najkvalitetnijim znanstvenim časopisima na temelju molbi za koje Povjerenstvo 2 utvrdi da su od posebnog interesa za Fakultet te donese odluku o prihvaćanju njihova sufinanciranja.

U okviru aktivnosti navedenih u 1. stavku ovoga članka najveći iznos sufinanciranih troškova iz Fonda 2 iznosi **do 7.500,00 kn**, a kriteriji sufinanciranja i prihvatljivi troškovi jesu:

* prednost pri sufinanciranju imat će mlađi kandidati koji su glavni autori znanstvenog rada
* prednost pri sufinanciranju imat će kandidati koji u tekućoj i prethodnoj kalendarskoj godini nisu ostvarili pravo na sufinanciranje iz Fonda 2 za predmetnu aktivnost
* prednost pri sufinanciranju imat će kandidati koji su veći dio sredstava osigurali iz drugih izvora
* sufinancirat će se trošak objave znanstvenih radova ili trošak otvorenog pristupa radovima koji su prihvaćeni za objavu u časopisu koji je indeksiran u prvom kvartilu (Q1) u bibliografskoj bazi *Web of Science* bez obzira na znanstveno područje časopisa
* kvartili u koje su svrstani znanstveni časopisi u bibliografskoj bazi *Web of Science* određuju se na temelju podataka iz posljednje dostupne publikacije *Journal Citation Reports* (ukoliko je znanstveni časopis indeksiran u više znanstvenih područja relevantan je kvartil iz matičnog znanstvenog područja)
* sufinancirat će se objava znanstvenih radova kojih je djelatnik ili student Fakulteta glavni (prvi) ili dopisni (*Corresponding*) autor
* zahtjevu za sufinanciranje se prilaže službena ponuda izdavača časopisa za objavu rada
* neće se sufinancirati troškovi prevođenja radova.

**Članak 17.**

Iz sredstava Fonda 2 će se osigurati poticajna financijska sredstva za objavljivanje znanstvenih radova djelatnika i studenata Fakulteta u stranim znanstvenim časopisima visokog faktora odjeka iz skupine Q1 (prema bibliografskoj bazi *Web of Science*) za koje Povjerenstvo 2 donese odluku o prihvaćanju molbe. U objavljenom znanstvenom radu treba jasno biti navedena pripadnost dopisnog (*Corresponding*) autora Šumarskom Fakultetu Sveučilišta u Zagrebu.

Strani znanstveni časopisi su oni časopisi kojima glavni izdavač nije iz Republike Hrvatske. Strani znanstveni časopisi ne moraju nužno pripadati kategoriji *Forestry* odnosno *Material Science, Paper and Wood* ali objavljeni znanstveni rad tematski mora pripadati polju šumarstva ili polju drvne tehnologije.

Iznos poticajnih financijskih sredstava za objavljeni znanstveni rad u stranom znanstvenom časopisu računa se kao umnožak zadnjeg objavljenog faktora odjeka (FO) znanstvenog časopisa i jedinične vrijednosti poticajnih financijskih sredstava navedene u tablici 1. Faktor odjeka se određuje na temelju podataka iz posljednje dostupne publikacije *Journal Citation Reports.* Dobiveni umnožak predstavlja bruto iznos poticajnih financijskih sredstava.

**Tablica 1.** Iznos poticajnih financijskih sredstava ovisno o faktoru odjeka stranog znanstvenog časopisa

|  |  |
| --- | --- |
| **Faktor odjeka časopisa** | **Jedinična vrijednost poticajnih financijskih sredstava (kn)** |
| < 3,000 | 1.000,00 |
| ≥ 3,000 | 1.500,00 |
| ≥ 3,500 | 2.000,00 |

Ukupan iznos poticajnih financijskih sredstava po objavljenom znanstvenom radu ne može biti veći od 10.000,00 kn, neovisno o umnošku jedinične vrijednosti poticajnih financijskih sredstava i FO.

Pravo na poticajna financijska sredstva se ne može ostvariti za znanstvene radove objavljene prije stupanja na snagu ovoga Pravilnika.

**Članak 18.**

Iz sredstava Fonda 2 će se sufinancirati priprema za tisak i tisak znanstvenih, znanstveno-stručnih i stručnih časopisa kojih je Fakultet izdavač/suizdavač na temelju molbi za koje Povjerenstvo 2 utvrdi da su od posebnog interesa za Fakultet te donese odluku o prihvaćanju njihova sufinanciranja.

U okviru aktivnosti navedenih u 1. stavku ovoga članka najveći iznos sufinanciranih troškova iz Fonda 2 iznosi **do 10.000,00 kn**, a kriteriji sufinanciranja i prihvatljivi troškovi jesu:

* prednost pri sufinanciranju imat će časopisi većeg faktora odjeka (*impact factor*) u bibliografskoj bazi *Web of Science*
* prednost pri sufinanciranju imat će časopisi koji u tekućoj i prethodnoj kalendarskoj godini nisu ostvarili pravo na sufinanciranje iz Fonda 2
* prednost pri sufinanciranju imat će časopis koji su veći dio sredstava osigurali iz drugih izvora
* sufinancirat će se časopisi kojih je izdavač/suizdavač Fakultet
* sufinancirat će se troškovi lekture i tiska
* za svaki pojedini prihvatljivi trošak za koji se traži sufinanciranje, potrebno je pri predaji molbe za sufinanciranje aktivnosti priložiti 3 ponude, odnosno dokaz o provedenom postupku javne nabave.

**IV. PRIJELAZNE I ZAVRŠNE ODREDBE**

**Članak 19.**

Financijska sredstva za rad novoustrojenih fondova iz Članka 1. ovoga Pravilnika se osiguravaju pripadajućim ostalim izdvajanjima iz prihoda Fakulteta sukladno Odluci o izdvajanju financijskih sredstava za zajedničke potrebe i razvoj Fakulteta te iz ostalih izvora.

**Članak 20.**

Fondom za međunarodnu i međuinstitucijsku suradnju neposredno rukovodi Prodekan za međunarodnu suradnju Fakulteta, a za svoj je rad odgovoran Dekanu.

Fondom za znanstvenoistraživački i stručni rad te izdavaštvo neposredno rukovodi Prodekan za znanstvenoistraživački rad Fakulteta, a za svoj je rad odgovoran Dekanu.

**Članak 21.**

Ovaj Pravilnik je objavljen na oglasnoj ploči i internetskim stranicama Fakulteta 28.5.2020., a stupa na snagu osmog dana od dana objave na mrežnim stranicama Šumarskog fakulteta.

|  |  |  |
| --- | --- | --- |
|  |  | Dekan |
|  |  |  |
|  |  |  |
|  |  | prof. dr. sc. Tibor Pentek |